**PROCEDURA OPERAȚIONALĂ PRIVIND FUNCŢIONAREA**

PIEŢEI DE ENERGIE ELECTRICĂ PE PARCURSUL ZILEI (PPZ)

**Întocmit:**

**Societatea Operatorul Pieței de Energie M S.R.L. (OPEM)**

#### 

**NOIEMBRIE 2024**

**CUPRINS**

[1. SCOP 4](#_Toc181969312)

[2. DOMENIUL DE APLICARE 4](#_Toc181969313)

[3. ACRONIME 4](#_Toc181969314)

[4. DEFINIŢII 4](#_Toc181969315)

[5. DOCUMENTE DE REFERINŢĂ 7](#_Toc181969316)

[6. ORGANIZAREA PIEȚEI PE PARCURSUL ZILEI 7](#_Toc181969317)

[7. ORGANIZAREA ŞI DESFĂŞURAREA SESIUNILOR DE TRANZACŢIONARE 12](#_Toc181969318)

[8. TRANSPARENȚĂ 15](#_Toc181969319)

[9. MONITORIZARE 15](#_Toc181969320)

[10. DREPTURI ŞI RESPONSABILITĂŢI 16](#_Toc181969321)

[ANEXA 1 – PRODUSE TRANZACȚIONABILE PE PPZ 19](#_Toc181969322)

LISTA DE CONTROL A REVIZIILOR

Documentul revizuit:

|  |  |  |  |
| --- | --- | --- | --- |
| **Nr. crt.** | **Rev.** | **Data** | **Revizia se referă la modificări efectuate conform prevederilor din:** |
|  |  |  |  |
|  |  |  |  |
|  |  |  |  |
|  |  |  |  |

# SCOP

* 1. Procedura privind funcţionarea Pieţei de energie electrică pe Parcursul Zilei, numită în continuare „Procedura”, are drept scop aplicarea prevederilor Regulilor pieței energiei electrice privind funcționarea Pieței de energie electrică pe Parcursul Zilei (PPZ) și prezentarea procesului de tranzacționare pe Piața pe Parcursul Zilei.
  2. Regulile Pieţei de energie electrică pe Parcursul Zilei (PPZ) stabilesc principiile, regulile și mecanismele referitoare la formarea prețurilor și relațiile comerciale pe piața energiei electrice pe parcursul zilei asigurând un cadru centralizat de piaţă pentru vânzarea şi cumpărarea energiei electrice de către participanţii la piaţa angro de energie electrică, necesar pentru:
  + a facilita formarea unei pieţe angro de energie electrică la nivel naţional în condiţii de concurenţă, transparenţă şi nediscriminare;
  + ajustarea portofoliilor participanților la piață ulterior închiderii Pieței pentru Ziua Următoare, cât mai aproape de momentul livrării.

# DOMENIUL DE APLICARE

2.1. Procedura se aplică:

2.1.1. Participanților Pieței de energie electrică pe Parcursul Zilei;

2.1.2. Operatorului Pieţei de energie electrică pe Parcursul Zilei, Operatorul Pieței de Energie M S.R.L.;

2.1.3. Operatorilor de sistem.

2.2. Procedura priveşte detalierea cadrului de organizare și funcţionare a Pieţei de energie electrică pe Parcursul Zilei.

2.3. Toate aspectele legate de participarea pe PPZ se raportează la ore EET (East European Time).

# ACRONIME

ANRE – Agenția Națională pentru Reglementare în Energetică a Republicii Moldova;

NF – Notificări Fizice;

OPEE – Operatorul Pieței de Energie M S.R.L.;

OST – Operatorul Sistemului de Transport;

PPZ – Piaţa de energie electrică pe Parcursul Zilei;

PRE – Parte Responsabilă cu Echilibrarea;

PRE–PPZ – Partea Responsabilă cu Echilibrarea constituită de OPEM S.R.L. pentru PPZ;

PZU – Piaţa Zilei Următoare;

ST – Sistemul de tranzacționare;

# DEFINIŢII

* 1. În înţelesul prezentei Proceduri se utilizează termenii şi noțiunile definite în Legea cu privire la energia electrică nr. 107/2016 din 27.05.2016, cu modificările şi completările ulterioare, Regulile pieței energiei electrice aprobate prin Hotărârea Consiliului de administrație al ANRE nr.283/2020 din 07 august 2020, cu modificările şi completările ulterioare, precum și următorii termeni și noțiuni:
     1. *Anularea unei oferte* – Ştergerea ofertei din registrul al ofertelor active ale unui participant la PPZ luate în considerare în vederea încheierii tranzacţiilor, oferta rămânând înregistrată în baza de date a platformei pentru prelucrări statistice;
     2. *Cale de comunicaţie proprie* – Totalitatea sistemelor de transmitere/recepţie de date deţinute de OPEE, respectiv de participanţii la PPZ;
     3. *Cod de identificare al Participantului* – Cod alfanumeric alocat de către OPEE, unui utilizator al participantului, pentru a putea fi identificat pe PPZ;
     4. *Condiţie de corelare a ofertelor* – Situaţia în care preţul unei oferte de cumpărare este mai mare sau cel puţin egal cu preţul unei oferte de vânzare, respectiv preţul unei oferte de vânzare este mai mic sau cel mult egal cu preţul unei oferte de cumpărare, pentru Contractul standard respectiv;
     5. *Produs* *predefinit* – Contract în cadrul sistemului de tranzacţionare pentru tranzacționarea energiei electrice într-un interval de livrare o oră, aferent unei zile de livrare;
     6. *Produs definit de utilizator (bloc)* – Contract în cadrul sistemului de tranzacționare pentru tranzacționarea energiei electrice într-o perioadă de livrare definită de utilizator prin indicarea orei de început și orei de sfârșit a perioadei de livrare;
     7. *Garanţia de validare disponibilă* – Valoarea calculată conform prevederilor cuprinse în *Procedura privind constituirea, verificarea și utilizarea garanțiilor financiare pentru participarea la Piața de energie electrică pe Parcursul Zilei*, faţă de care se validează ofertele de cumpărare introduse pe PPZ;
     8. *Notă de decontare zilnică* – Document emis zilnic în cadrul sistemului informatic post tranzacționare pentru ziua de livrare încheiată, pentru fiecare participant la PPZ care a încheiat tranzacții de cumpărare/vânzare de energie electrică, în care sunt specificate, la nivel de interval de livrare şi cumulat, la nivelul zilei de livrare, cantităţile orare de energie electrică aferente fiecărei tranzacţii de vânzare/cumpărare, prețul fiecărei tranzacții încheiate, valorile totale și nete ale drepturilor de încasare/obligaţiilor de plată, inclusiv contravaloarea TVA, dacă este aplicabil;
     9. *Notificare fizică* – Informare în cadrul sistemului informatic post tranzacționare pusă la dispoziţia PRE-urilor ce deţin responsabilitatea echilibrării pentru participanţii la PPZ, privind cantităţile de energie electrică agregate, tranzacţionate pe PPZ de către membrii PRE-ului respectiv pe fiecare interval orar al zilei de livrare. În calitate de PRE-PPZ, OPEE transmite OTS notificare fizică privind schimburile de energie electrică cu fiecare PRE urmare a tranzacțiilor încheiate pe PPZ de către membrii PRE respectiv, pentru fiecare interval de tranzacționare;
     10. *Ofertă pentru energie electrică* – Ofertă de cumpărare sau ofertă de vânzare de energie electrică introdusă de un participant la PPZ pentru un Produs tranzacționabil, conţinând preţul şi cantitatea de energie electrică ofertate;
     11. *Ofertă activă* – Ofertă introdusă în sistemul de tranzacţionare, validată, luată în considerare în vederea încheierii tranzacţiilor;
     12. *Ofertă suspendată (Hibernate)* – Ofertă care poate fi vizualizată doar de către participantul la PPZ fără a fi vizibilă în piață; aceasta nu este activă în piață și poate fi activată ulterior de către participantul la PPZ;
     13. *Parte Responsabilă cu Echilibrarea constituită de OPEM S.R.L.* – (PRE-PPZ) Partea responsabilă cu echilibrarea constituită de OPEM S.R.L. pentru asumarea, în calitate de contraparte pe PPZ, a notificărilor schimburilor de energie cu fiecare PRE rezultate din tranzacționarea pe PPZ. PRE-PPZ îşi asumă responsabilitatea echilibrării pentru toate tranzacţiile comerciale în care se angajează în calitate de contraparte pentru tranzacţiile pe PPZ. PRE-PPZ nu are dreptul să-şi asume responsabilitatea echilibrării pentru:

a) niciun punct de racordare;

b) niciun participant la PPZ.

* + 1. *Participant la PPZ* – Participant care se înscrie la PPZ pe baza regulilor aprobate de ANRE și detaliate în *Procedura privind înregistrarea, suspendarea și revocarea/retragerea participanţilor la pieţele de energie electrică pe termen scurt (PZU și PPZ)* şi care respectă *Contractul cadru de participare la PZU și PPZ*, precum şi reglementările naţionale corespunzătoare participării la piaţa de energie electrică aplicabile;
    2. *Persoană de contact* – Persoană desemnată de participantul la PPZ în vederea asigurării comunicărilor/informărilor necesare în cadrul participării la PPZ;
    3. *Proces de corelare* – Proces transparent de întâlnire a unei oferte de vânzare cu o ofertă de cumpărare care determină încheierea unei tranzacţii;
    4. *Rapoartele participantului la PPZ din sistemul de tranzacţionare/sistemul informatic post tranzacționare* – Rapoarte puse la dispoziţie de OPEE prin intermediul sistemului de tranzacţionare/sistemului post tranzactionare care oferă date zilnice privind tranzacţiile încheiate şi Produsele tranzacţionate prin Confirmările de tranzacţii, Notele de decontare şi Notificările fizice, după caz, precum şi datele statistice privind istoricul ofertelor introduse, tranzacţiilor încheiate şi Produselor tranzacţionate;
    5. *Registru al ofertelor* – Totalitatea ofertelor active la un moment dat în Piața pe Parcursul Zilei;
    6. *Schimb de energie* – Schimb de energie electrică între două PRE-uri, rezultat din agregarea pe vânzare, respectiv pe cumpărare a tuturor tranzacţiilor dintre participanţii din cele două PRE într-un interval de dispecerizare;
    7. *Sesiune de tranzacţionare* – Program de derulare a procesului de tranzacţionare în care se pot introduce, modifica, anula sau suspenda oferte şi se pot încheia tranzacţii pentru un Produs activ, dacă se îndeplinesc condiţiile de corelare. Sesiunea de tranzacționare corespunde întregii perioade de tranzacționare pentru Produsul respectiv;
    8. *Sistem informatic post tranzactionare* – Sistem informatic separat implementat de OPEE ca soluție pentru accesul participanților la notele de decontare si notificările fizice proprii (pentru PRE-uri) pe bază de certificat digital și parolă;
    9. *Sistem de tranzacţionare al PPZ* – Sistem informatic implementat de OPEE în scopul realizării tranzacţiilor pe Piața de energie electrică pe Parcursul Zilei;
    10. *Situaţie de abatere de la funcționarea normală* – Orice situaţie anormală şi/sau neobişnuită privind funcţionarea defectuoasă a sistemului de tranzacţionare şi a căilor de comunicaţie ale OPEE datorată, spre exemplu, unor perturbaţii sau întreruperi de natură tehnică care poate afecta procesul de tranzacționare;
    11. *Suspendarea unei oferte* – Ştergerea unei oferte (trecerea în starea HIBERNATE) de către participant din lista ofertelor sale active în piaţă. O ofertă suspendată poate fi reactivată de participantul la PPZ oricând în timpul sesiunii de tranzacționare pentru Produsul standard pentru care a fost introdusă;
    12. *Suspendarea tranzacționării (HALT)* – Starea în care tranzacționarea este întreruptă ca urmare a unor evenimente neprevăzute.
    13. *Tranzacţie* – Convenţie legală ferm încheiată între două Părţi pentru livrarea de energie electrică în concordanţă cu prevederile legislaţiei specifice în vigoare;
    14. *Tranzacţionare prin corelare continuă* – Mecanism de tranzacţionare în care, pe tot parcursul sesiunii de tranzacţionare, se pot încheia tranzacţii de îndată ce, prin introducerea unei oferte noi sau modificarea unei oferte existente în sistemul de tranzacţionare al PPZ, se creează condiţiile de corelare cu o ofertă de sens contrar existentă în sistemul de tranzacţionare al PPZ;
    15. *WebGUI* – Modul al sistemului de tranzacționare care permite participanților descărcarea rapoartelor de oferte și tranzacții în format .XML în ziua următoare zilei de tranzacționare;
    16. *Zi lucrătoare* – Zi calendaristică cu excepţia zilelor de sâmbătă, duminică şi a oricărei zile declarată sărbătoare legală sau zi liberă.

# DOCUMENTE DE REFERINŢĂ

* 1. Legea cu privire la energia electrică Nr. LP107/2016 din 27.05.2016, cu modificările şi completările ulterioare;
  2. Regulile pieței energiei electrice aprobate prin Hotărârea Consiliului de administrație al ANRE nr. 283/2020 din 07 august 2020, cu modificările şi completările ulterioare;
  3. Contractul cadru de participare la Piaţa pentru Ziua Următoare (PZU) și Piaţa pe Parcursul Zilei (PPZ);
  4. Procedura operațională privind constituirea, verificarea și utilizarea garanțiilor financiare pentru participarea la Piața pe Parcursul Zilei;
  5. Procedura privind încasările și plățile aferente tranzacțiilor pe Piața de energie electrică pe Parcursul Zilei;
  6. Procedura privind înregistrarea, suspendarea, revocarea/retragerea participanţilor la pieţele organizate de energie electrică (PZU și PPZ);
  7. Metodologia de calculare, aprobare şi aplicare a tarifului reglementat pentru serviciul de operarea pieţei energiei electrice, aprobată prin Hotărîrea ANRE nr. 395/2019.

# ORGANIZAREA PIEȚEI PE PARCURSUL ZILEI

## PARTICIPAREA LA PPZ

* + 1. Participarea la PPZ este voluntară, fiind permisă participanţilor la piaţă care au fost înregistraţi ca participanţi la PPZ.
    2. Pentru a deveni participant la PPZ, un participant la piaţă trebuie să fie înregistrat de OPEE conform prevederilor *Procedurii privind înregistrarea, suspendarea, revocarea/retragerea participanţilor la pieţele organizate de energie electrică (PZU și PPZ)*.
    3. Operatorii de sistem pot deveni participanţi la PPZ şi pot participa la PPZ numai în scopul îndeplinirii funcţiilor lor prevăzute expres în lege și Regulile pieței energiei electrice.
    4. Un participant la piaţă este înregistrat ca participant la PPZ ulterior înregistrării sale ca PRE. În cazul în care participantul are alocată responsabilitatea echilibrării la mai multe PRE, se va configura câte un cod de identificare pentru fiecare PRE în parte, participarea la piață fiind individuală (ofertare și tranzacționare) pentru fiecare cod alocat.
    5. Un participant la PPZ se poate retrage din proprie iniţiativă de pe PPZ, în condiţiile specificate în *Procedura privind înregistrarea, suspendarea, revocarea/retragerea participanţilor la pieţele organizate de energie electrică (PZU și PPZ)*.
    6. OPEE poate suspenda sau revoca înregistrarea unui participant la PPZ în oricare dintre următoarele cazuri, stabilite în Regulile pieței energiei electrice și detaliate în *Procedura privind înregistrarea, suspendarea, revocarea/retragerea participanţilor la pieţele organizate de energie electrică (PZU și PPZ)*:
* dacă participantul la PPZ nu mai îndeplineşte una sau mai multe dintre condiţiile necesare pentru înregistrarea ca participant la PPZ;
* dacă participantul la PPZ nu respectă *Contractul cadru de participare la PZU și PPZ* şi prevederile specifice din *Procedura privind modalităţile şi termenele de plată ale plăților pentru serviciul de operare a pieței energiei electrice.*
  + 1. Retragerea, suspendarea sau revocarea unui participant la PPZ nu exonerează participantul de îndeplinirea obligaţiilor angajate pe PPZ până la acel moment.
    2. OPEE întocmeşte şi păstrează un Registru de tranzacționare, care conţine informaţiile relevante despre fiecare participant la PPZ.
    3. OPEE aprobă *Contractul cadru de participare la PZU și PPZ*, care cuprinde drepturile şi responsabilităţile reciproce ale OPEE şi ale participantului la această piaţă.
    4. După semnarea de către reprezentantul autorizat al solicitantului a *Contractului cadru de participare la PZU și PPZ*, înregistrarea ca participant la PPZ devine efectivă începând cu data intrării în vigoare a acesteia.
    5. OPEM S.R.L. comunică participantului datele de acces la sistemul de tranzacționare, precum și datele de acces la sistemul informatic post tranzacționare destinat notelor de decontare și notificărilor fizice.

## ASPECTE GENERALE

* + 1. Ofertarea/tranzacționarea se realizează în ora locală (EET – East European Time). Ora de deschidere pentru tranzacționare a Produselor pentru ziua următoare de livrare este ora **19:00**. Ora de închidere a tranzacționării este cu **90 minute** înainte de începutul livrării.
    2. Ofertarea şi tranzacţionarea se desfăşoară între participanţi la PPZ anonimi.
    3. Ofertarea și tranzacționarea se realizează în moneda națională (MDL).
    4. OPEE este contraparte pentru fiecare participant la PPZ, în tranzacţiile încheiate de acesta pe PPZ.
    5. În vederea îndeplinirii sarcinilor de notificare faţă de OST şi în scopul realizării decontării fizice a tranzacţiilor încheiate pe PPZ, OPEM S.R.L. înregistrează un PRE dedicat tranzacţiilor încheiate pe PPZ, în calitatea sa de contraparte în aceste tranzacţii.
    6. În PRE-PPZ înregistrat de OPEM S.R.L. nu mai pot intra alţi membri, iar toate tranzacţiile sunt executate prin intermediul schimburilor bloc notificate cu alte PRE-uri în sistemul OPE.
    7. Fiecare tranzacţie corespunde unei livrări de energie electrică la o putere constantă de-a lungul intervalului de tranzacţionare respectiv.
    8. Tranzacţiile sunt finalizate prin livrarea fizică a energiei electrice în SE, în intervalul de dispecerizare respectiv din ziua de livrare.
    9. Tranzacţiile efectuate pe PPZ determină obligaţiile ferme ale respectivului participant la PPZ de a livra energia electrică, respectiv de a achiziţiona energia electrică în fiecare interval de tranzacționare, în conformitate cu specificaţiile tranzacţiilor confirmate.
    10. Tranzacţiile încheiate pe PPZ determină o obligaţie a respectivului participant la PPZ de a livra energia electrică, în cazul în care tranzacţiile s-au bazat pe oferte de vânzare, sau o obligaţie de a achiziționa energia electrică, în cazul în care tranzacţiile s-au bazat pe oferte de cumpărare, în conformitate cu specificaţiile respectivei tranzacţii.
    11. Livrarea energiei electrice se consideră că a fost realizată de către fiecare participant la PPZ prin transmiterea de NF pentru tranzacţiile încheiate pe PPZ de către PRE-urile din care aceștia fac parte şi de către OPEE pentru PRE-PPZ.
    12. Fiecare tranzacţie pe PPZ se referă la un interval de tranzacţionare, primul interval de tranzacţionare al unei zile de livrare fiind intervalul dintre ora 0:00 şi ora 1:00.
    13. Ziua de livrare 24 intervale orare, cu excepţia zilei de trecere de la ora de vară la cea de iarnă, care are 25 intervale orare, şi a zilei de trecere de la ora de iarnă la cea de vară, care are 23 intervale orare.
    14. Încasările și plățile aferente tranzacțiilor realizate pe PPZ se efectuează în MDL.
    15. Înainte de a transmite oferte de vânzare/cumpărare energie electrică, participanții trebuie să îndeplinească cerințele necesare privind accesul la sistemele de tranzacționare și cerințele legate de partea de garantare și decontare, conform prevederilor din procedurile relevante aferente piețelor.

## PRODUSE STANDARD

* + 1. Pentru fiecare interval al zilei de livrare se definesc Produse standard. Produsele standard pot fi Produse predefinite sau Produse definite de utilizator (exclusiv pentru multiplu de intervale orare). O ofertă este definită pentru un singur Produs.
    2. Fiecare din Produsele predefinite pentru fiecare interval de livrare, pentru fiecare zi a anului considerată, va avea alocat un cod alfanumeric în sistemul de tranzacţionare. Pentru zilele de trecere de la ora de vară la ora de iarnă vor fi predefinite Produse pentru 25 de intervale orare și pentru trecerea de la ora de iarnă la ora de vară vor fi predefinite Produse pentru 23 de intervale orare.
    3. Produsele au codificarea **HH-HH\_L** pentru Produsele aferente zilei curente de livrare și **THH-THH\_L** pentru ProduseleProdusele aferente zilei următoare (T – Tomorrow) de livrare, unde HH reprezintă ora de început și sfârșit a intervalului de livrare pentru Produsele predefinite, respectiv ora de început și sfârșit a perioadei de livrare pentru Produsele definite de utilizator (blocuri). Ora 24 a zilei curente de livrare are codul **T00**, iar ora 24 a zilei de livrare următoare are codul **TT00**.
    4. Pentru ziua de trecere de la ora de vară la ora de iarnă, zi care conține 25 intervale orare, ora 04:00 devine ora 03:00 astfel că intervalul 3 se dublează, rezultând orele 3A și 3B. Produsele orare vor avea codificarea 03**A** și 03**B** în loc de HH (ex. Produse 02-03A\_L, 03A-03B\_L, 03B-04\_L). Ofertarea se poate face diferit pe cele două intervale.
    5. Pentru ziua de trecere de la ora de iarnă la ora de vară, zi care conține 23 de intervale orare, ora 03:00 devine ora 04:00 astfel că intervalul 3 dispare (ex. Produsele 01-02\_L, 02-04\_L).
    6. Din codul alfanumeric unic al Produselor afişate în sistemul de tranzacţionare al PPZ, participanţii la PPZ vor avea informaţii privind:

1. Intervalul /intervalele orare consecutive ce face/fac obiectul tranzacţionării;
2. Ziua/Luna/Anul în care are loc livrarea considerate.

## TIPURI DE OFERTE

* + 1. Participanţii la PPZ pot introduce în sistemul de tranzacţionare oferte de cumpărare şi oferte de vânzare pentru Produsele predefinite și pentru Produsele definite de utilizator.
    2. O ofertă pentru un Produs predefinit constă într-o pereche preţ-cantitate ofertată pentru cumpărare sau pentru vânzare, care reprezintă angajamentul ferm al participantului la PPZ.
    3. O ofertă pentru un Produs definit de utilizator constă într-o pereche preţ-cantitate ofertată pentru cumpărare sau pentru vânzare, unde cantitatea declarată se repetă pe fiecare interval al perioadei definită de utilizator și reprezintă angajamentul ferm al participantului la PPZ.
    4. Un Produs definit de utilizator se creează de către un utilizator și se poate tranzacționa numai în integralitatea sa.
    5. Pentru ofertele de vânzare, cantitatea din ofertă reprezintă cea mai mare cantitate oferită spre vânzare, iar prețul din ofertă reprezintă cel mai mic preț unitar (per MWh) cu care se poate vinde cantitatea respectivă.
    6. Pentru ofertele de cumpărare, cantitatea din ofertă reprezintă cea mai mare cantitate solicitată spre cumpărare, iar prețul din ofertă reprezintă cel mai mare preț unitar (per MWh) cu care se poate cumpăra cantitatea respectivă.
    7. O ofertă poate fi introdusă ca ofertă activă direct în piață sau poate fi introdusă în platforma participantului la PPZ fiind vizibilă numai acestuia, cu starea HIBERNATE. Această ofertă poate fi activată în piață de către participant la PPZ în orice moment.
    8. Tipurile de oferte disponibile în ST sunt:
    - OFERTE SIMPLE – pot fi executate total sau parțial dacă sunt îndeplinite condițiile de corelare.
    - OFERTE ICEBERG – sunt vizibile cu o cantitate parțială (peak quantity) din cantitatea totală ofertată. Cantitatea din oferta tip Iceberg se tranzacționează de îndată ce se îndeplinesc condițiile de corelare chiar dacă la momentul corelării nu era vizibilă toată cantitatea care va fi corelată. Ofertele Iceberg nu au restricții de execuție, ci doar restricții de validitate.
    - OFERTE BLOC – pot fi introduse pe 2 până la 30 de Produse orare active consecutive. Produsul definit de utilizator se creează prin introducerea unei ofertă bloc.
    - BASKET – posibilitatea prin care un participant la PPZ poate introduce în același moment mai multe oferte în sistemul de tranzacționare prin utilizarea facilității de introducere a ofertelor în „coș”.

Ofertele din Basket (coș) pot avea anumite restricții la activare (None, Valid, Linked), selectarea unei restricții aplicându-se pentru toate ofertele din coș.

Ofertele din coș pot fi trimise cu una dintre următoarele restricții de introducere:

- None: Ofertele din Basket sunt tratate independent. Dacă o ofertă este invalidă (de exemplu Produsul pe care se dorește introducerea acestuia a expirat), nu vor fi respinse toate ofertele din Basket, ci doar cea invalidă;

- Valid: Ofertele trebuie să fie toate valide, altfel vor fi respinse toate la activare;

- Linked: Toate ofertele trebuie să se coreleze sau nu se va corela nici una. Un coș poate fi transmis cu această restricție de introducere doar dacă conține exclusiv oferte cu restricția de execuție FOK (oferta trebuie executată imediat după introducere și cu întreaga cantitate sau este anulată automat).

* + 1. Ofertele introduse de participanții la PPZ în ST se mai pot caracteriza prin:
    - Restricții de validitate:
    - GTD – Good Till Date – această opțiune permite ofertei să fie activă până la o anumită dată declarată de inițiator;
    - GFS – Good For Session – această opțiune permite ofertei să fie activă până la sfârșitul sesiunii de tranzacționare;
    - Tipuri de restricții:
    - NON – None – sunt ofertele fără restricție;
    - IOC – Immediate or Cancel – oferta este executată total sau parțial imediat la introducerea sa sau este anulată de sistem. O ofertă cu restricție de execuție IOC nu poate avea o restricție de validitate;
    - FOK – Fill or Kill – ofertă executată la întreaga cantitate imediat după introducerea în piață, iar în caz contrar este anulată de sistem;
    - AON – All or nothing – condiția de execuție în integralitatea ofertei și reprezintă modalitatea în care se tranzacționează ofertele bloc;
    - Stări ale ofertăelor:
    - ACTIVE – oferta este activă în piață și poate fi corelată dacă se îndeplinesc condițiile de corelare;
    - HIBE – HIBERNATE – oferta poate fi vizualizată doar de către participantul la PPZ fără a fi vizibilă în piață și poate fi activată ulterior de către participant.
    1. Participanţii pot introduce una sau mai multe oferte distincte, selectând din lista de Produse predefinite, din lista de Produse definite de utilizator sau creând un Produs definit de utilizator.

## FORMATUL OFERTELOR

* + 1. Preţurile din oferte vor fi introduse în moneda națională (MDL) cu maximum 2 zecimale şi pot fi numere pozitive sau zero.
    2. Cantităţile din oferte vor fi introduse în [MWh] cu maximum 3 zecimale şi vor fi numere pozitive.
    3. Cantitatea maximă de ofertă este de 999 MWh, iar cantitatea minimă de 0,001 MWh. Nu este permisă cantitate negativă sau zero.
    4. Prețul maxim al scalei de preț este **9999 MDL**, iar prețul minim al scalei de preț este **0**.

## CONDIȚII PENTRU INTRODUCEREA OFERTELOR

* + 1. După înregistrarea la PPZ, Participantul la PPZ primește datele de acces la sistemul de tranzacționare, precum şi informațiile necesare instalării software-ului necesar.
    2. Informațiile necesare accesării și utilizării ST sunt puse la dispoziția participantului la PPZ prin intermediul website-ului OPEM S.R.L.
    3. Pentru ca o ofertă de vânzare sau de cumpărare a energiei electrice să poată fi înregistrată în sistemul de tranzacţionare al PPZ este necesar ca piaţa şi Produsele să se afle în stările corespunzătoare care permit introducerea de oferte.
    4. Ofertele introduse de participantul la PPZ reprezintă angajamente ferme ale respectivului participant la PPZ, care este direct răspunzător pentru corectitudinea datelor introduse.
    5. Sistemul de tranzacţionare compară în mod automat valoarea fiecărei oferte de cumpărare introduse, cu valoarea garanţiei de validare disponibilă calculată conform prevederilor din *Procedura privind constituirea, verificarea și utilizarea garanțiilor financiare pentru participarea la Piața de energie electrică pe Parcursul Zilei,* aferentă participantului la PPZ. În cazul în care la introducerea unei oferte garanția de validare disponibilă este depășită, oferta respectivă a participantului la PPZ este dezactivată, respectiv trece în starea HIBERNATE, iar participantul la PPZ este notificat prin mesaje automate ale sistemului de tranzacţionare.

# ORGANIZAREA ŞI DESFĂŞURAREA SESIUNILOR DE TRANZACŢIONARE

* 1. **ORGANIZAREA SESIUNILOR DE TRANZACŢIONARE**
     1. Fiecare Produs standard definit pentru ziua de livrare constituie obiectul unor tranzacţii independente.
     2. Tranzacţionarea pentru fiecare interval al zilei de livrare se desfăşoară continuu începând cu orele **19:00** în ziua anterioară zilei de livrare până cu **90 minute** înainte de începerea livrării, moment considerat ora de închidere a sesiunii de tranzacţionare pentru Produsul standard corespunzător.
     3. Procesul de tranzacţionare cuprinde următoarele acţiuni:

1. introducerea ofertelor și corelarea acestora de îndată ce se îndeplinesc condițiile de corelare;
2. punerea la dispoziţia participanţilor la PPZ a Confirmărilor de tranzacţii imediat după încheierea fiecărei tranzacții prin intermediul ST;
3. punerea la dispoziția PRE-urilor din care fac parte participanţii care au tranzacţionat, a Notificărilor fizice proprii (şi anume a schimburilor de energie electrică cu PRE-PPZ) la fiecare oră;
4. modificarea Notificărilor fizice aferente tranzacțiilor încheiate anterior pentru aceeași zi de livrare, ori de câte ori se înregistrează noi tranzacții și transmiterea acestora către OPE;
5. elaborarea și punerea la dispoziția participanților la PPZ a Notelor de decontare zilnice pentru ziua de livrare, în Euro și respectiv, în MDL.
   * 1. OPEE poate realiza opriri planificate pentru mentenanța sistemului de tranzacționare, precum și pentru implementarea unor soluții de îmbunătătire ale ST, în intervalul cărora funcționarea sistemului de tranzacționare va fi întreruptă. OPEE va notifica participanții la piață asupra opririlor planificate ale sistemului informatic în timp util și luând în considerare gradul de urgență privind eventuale îmbunătățiri necesare.
   1. **DESFĂŞURAREA SESIUNILOR DE TRANZACŢIONARE**
      1. În timpul Sesiunii de tranzacţionare se introduc oferte şi se încheie tranzacţii pentru cantitatea totală a ofertelor sau parţial, după caz, atunci când sunt îndeplinite condiţiile de corelare.
      2. Participanții conectați la ST pot vizualiza ofertele din piață, afișarea actualizându-se ori de câte ori se introduce, modifică, anulează, suspendă o ofertă sau se încheie o tranzacție.

**A) Transmiterea ofertelor**

* + 1. În timpul sesiunii de tranzacţionare participanţii la PPZ pot modifica, suspenda (trece în starea HIBERNATE) în vederea reactivării ulterioare sau anula ofertele existente în sistemul de tranzacţionare, fie că acestea sunt oferte necorelate, fie oferte rămase în urma unei corelări parțiale, pentru cantitatea rămasă netranzacţionată.
    2. Sistemul de tranzacţionare al PPZ va aloca automat fiecărei oferte introduse un număr unic de identificare (OrderID) vizibil în secţiunea destinată ofertelor proprii (Own Overview/ Own Order) şi o marcă de timp prin care sunt precizate ora (h), minutul (m) şi secunda (s) introducerii ofertei, vizibilă în secțiunea de mesaje atâta timp cât participantul rămâne conectat la ST și în raportul de oferte generat de modulul de rapoarte în ziua următoare zilei de tranzacționare.
    3. În cazul modificării unei oferte, sistemul de tranzacţionare anulează automat datele ofertei iniţiale şi actualizează automat datele aferente noii oferte, cu o nouă marcă de timp corespunzătoare momentului modificării ofertei iniţiale.
    4. Sistemul de tranzacţionare validează ofertele de cumpărare din perspectiva garanțiilor de validare disponibile.
    5. Ofertele pentru un Produs introduse și validate sunt ordonate automat de sistemul de tranzacţionare în funcţie de preţ, crescător pentru ofertele de vânzare şi descrescător pentru ofertele de cumpărare şi în funcţie de marca de timp în cadrul ofertelor de acelaşi tip care au acelaşi preţ.

**B) Încheierea tranzacţiilor**

* + 1. Ofertele care îndeplinesc condiţia de corelare şi anume:

1. preţul ofertei de cumpărare este mai mare sau cel puţin egal cu preţul ofertei de vânzare, respectiv
2. preţul ofertei de vânzare este mai mic sau cel mult egal cu preţul ofertei de cumpărare, sunt corelate prin proces automat al sistemului de tranzacţionare în orice moment în cadrul sesiunii de tranzacționare. Ofertele de același sens având același preț se corelează începând cu marca de timp cea mai veche.
   * 1. Condițiile de corelare se verifică de îndată ce se introduce o ofertă nouă sau se modifică o ofertă existentă în sistemul de tranzacționare și se corelează imediat dacă se îndeplinesc condițiile de corelare.
     2. Procesul de corelare asigură tranzacţionarea tuturor ofertelor compatibile astfel:
3. Ofertele de cumpărare se corelează în ordinea descrescătoare a preţului ofertat, prima ofertă de cumpărare corelată fiind oferta de cumpărare cu preţul cel mai mare;
4. Ofertele de vânzare se corelează în ordinea crescătoare a preţului ofertat, prima ofertă de vânzare corelată fiind oferta de vânzare cu preţul cel mai mic;
5. Corelarea a două oferte se realizează la cantitatea minimă a celor două oferte; cantitatea necorelată aferentă ofertei corelate partial rămâne în sistemul de tranzacţionare pentru eventualele corelări ulterioare;
6. (1) Preţul la care se vor încheia tranzacţiile urmare a regulilor de corelare aplicate automat de către sistemul de tranzacţionare al PPZ va fi preţul ofertei existente în sistemul de tranzacționare;

(2) Prin excepție, într-un proces de corelare în care o ofertă recent introdusă este corelată cu mai mult de o felie dintr-o ofertă iceberg care este deja în registrul al ofertelor, prețul este întotdeauna determinat de oferta iceberg care este deja în registru și niciodată de oferta recent introdusă, chiar dacă marca de timp a ofertei iceberg este reînnoită în urma procesului de corelare;

1. Ofertele bloc se pot corela doar între ele;
2. Ofertele orare se pot corela cu ofertele iceberg;
3. Ofertele bloc definite de utilizator se corelează în integralitatea lor.
   * 1. Sistemul de tranzacţionare al PPZ va aloca automat fiecărei tranzacții încheiate de participant un număr unic de identificare (TradeID) vizibil în secţiunea destinată tranzacțiilor proprii (Own Overview/ Own Trade) şi o marcă de timp prin care sunt precizate ora (h), minutul (m) şi secunda (s) recepționării tranzacției în ST, vizibilă în secțiunea de mesaje atâta timp cât participantul rămâne conectat la ST și în raportul de tranzacții generat de modulul de rapoarte în ziua următoare zilei de tranzacționare.
     2. Procesul de corelare se încheie în momentul în care nu există oferte care îndeplinesc condiţia de corelare sau la expirarea sesiunii de tranzacționare pentru Produsul respectiv.
     3. OPEE pune la dispoziţia participanţilor la PPZ, prin intermediul sistemului de tranzacţionare, Confirmarea de tranzacţie imediat după încheierea fiecărei tranzacţii.

**C) Notele de decontare zilnice și Notificările fizice aferente tranzacţiilor încheiate**

* + 1. În fiecare zi după încheierea tuturor sesiunilor de tranzacţionare pentru Produsele aferente zilei de livrare curente, OPEE elaborează şi pune la dispoziţia participantului la PPZ, Notele de decontare zilnice aferente tranzacţiilor încheiate pentru ziua de livrare curentă.
    2. Notele de decontare zilnice în moneda națională (MDL) aferente tuturor tranzacțiilor încheiate pentru ziua de livrare curentă va fi pusă la dispoziția participanților la PPZ după încheierea tranzacționării pentru ziua de livrare curentă în sistemul informatic post tranzactionare, respectiv în ziua următoare zilei de livrare încheiate.
    3. Pe baza tranzacţiilor încheiate pentru ziua de livrare, OPEE stabileşte Notificările fizice corespunzătoare tranzacţiilor pe PPZ în mod agregat pentru fiecare PRE ai cărui membri au încheiat tranzacţii şi le transmite la OST.
    4. Notificările fizice vor fi actualizate odată cu încheierea unor noi tranzacţii pentru aceeaşi zi de livrare şi se vor retransmite OPE imediat după încheierea intervalului în care s-au încheiat tranzacţiile.
    5. În cursul fiecărei sesiuni de tranzacţionare PRE-urile care şi-au asumat responsabilitatea echilibrării pentru participanţii la PPZ au acces, prin intermediul sistemului informatic post tranzactionare, la Notificările fizice proprii, conținând schimburile de energie electrică pe fiecare interval de dispecerizare cu PRE – OPEE, aferente tranzacţiilor pe PPZ.
    6. Notificările fizice se realizează considerând ziua de livrare. Actualizarea Notificărilor fizice și transmiterea acestora către OPE se realizează după închiderea tranzacționării pentru primul Produs care se închide, astfel că, Notificarea fizică va cuprinde Schimburile bloc aferente tranzacțiile încheiate până la acel moment pentru ziua de livrare respectivă. Notificarea fizică a Schimburilor bloc cuprinde totdeauna 24 intervale orare (25/23 intervale, în zilele de schimbare a orei, după caz).
    7. Notele de decontare zilnice, precum și Notificarile fizice pentru PRE-uri vor fi accesibile in sistemul informatic post tranzacționare pentru o perioada de 3 luni de la generarea lor.
  1. **SITUAŢII DE ABATERE DE LA FUNCȚIONAREA NORMALĂ**
     1. Ca urmare a unor evenimente neprevăzute este posibilă suspendarea tranzacționării. În cazul suspendării tranzacționării, toate ofertele din piață se suspendă automat. Odată eliminată cauza care a condus la suspendarea tranzacționării, participanții trebuie să-și reactiveze ofertele în piață, dacă doresc.
     2. În situația în care există o problemă cu sistemul de tranzacționare (de exemplu, o problema de algoritm), gestionată de către administratorul sistemului, o tranzacție considerată invalidă poate fi anulată, iar participanții implicați vor fi anunțați de către OPEE printr-unul dintre canalele de comunicație existente (mesaje în platformă, e-mail, telefon).
     3. În cazul situaţiilor de funcţionare defectuoasă a sistemelor, se va întrerupe tranzacţionarea până la restabilirea situației normale.
     4. De la momentul reluării funcţionării sistemelor, desfăşurarea sesiunilor de tranzacţionare are loc conform orarului normal.
     5. În cazul întreruperii sesiunilor de tranzacţionare sau a existenței unor probleme în sistemul OPEE nu poate fi ţinut responsabil pentru orice eventuale daune materiale invocate de participanţii la PPZ.

# TRANSPARENȚĂ

* 1. Sistemul de tranzacţionare al PPZ asigură anonimatul ofertanţilor pe întreg parcursul sesiunii de ofertare.
  2. Tranzacţiile încheiate pe PPZ caracterizate prin preţ, cantitate, sens (vânzare sau cumpărare) se publică în mod anonimizat pe website-ul OPEM S.R.L în locația *Tranzacții – Rezultate / Piața Intra-zilnică* în ziua următoare sesiunii de tranzacționare încheiate.

# MONITORIZARE

* 1. OPEE supraveghează funcţionarea PPZ în conformitate cu prevederile Regulilor pieței energiei electrice în vigoare.
  2. OPEE transmite zilnic, într-un format electronic uşor prelucrabil (Excel), convenit cu ANRE, ofertele participanţilor la PPZ, tranzacţiile încheiate de către participanţi şi preţurile aferente acestora.
  3. La solicitarea ANRE, OPEE transmite acesteia date istorice din baza de date deţinută, precum şi analize specifice cu privire la funcţionarea PPZ.

# DREPTURI ŞI RESPONSABILITĂŢI

**A) Participantul la Piața pe Parcursul Zilei are următoarele drepturi și responsabilități:**

* 1. **Drepturi**
     1. Să transmită oferte de vânzare şi/sau oferte de cumpărare de energie electrică pe PPZ;
     2. Să stabilească și să seteze individual volume limită orare aplicabile ofertelor proprii (separat pentru vânzare și cumpărare) şi să modifice acest volum.
     3. Să solicite şi să primească din partea OPEM S.R.L. asistenţă şi sesiuni de instruire practică cu privire la utilizarea Sistemului de tranzacţionare al PPZ;
     4. Să acceseze sistemul de tranzacţionare al PPZ și să introducă oferte de vânzare şi/sau oferte de cumpărare de energie electrică pentru PPZ conform programului de tranzacţionare stabilit;
     5. Să-şi modifice, suspende sau să-şi anuleze oferta/ofertele pentru energie electrică în timpul sesiunii de tranzacționare pe PPZ conform prevederilor RPEE și Procedurii;
     6. Să primească de la OPEE, prin intermediul sistemului de tranzacţionare al PPZ, confirmarea validării ofertelor/informaţii privind invalidarea ofertelor;
     7. Să fie anunţat prin canale de comunicație alternative (telefon, e-mail, website) în cazul întreruperii şi a reluării funcţionării sistemului de tranzacţionare;
     8. Să acceseze Confirmările de tranzacţii în sistemul de tranzacționare, precum și Notele de decontare zilnică și Notificările fizice pentru PRE-uri prin sistemul informatic post tranzactionare;
     9. Să solicite OPEE transmiterea Notelor de decontare zilnice sau a Notificărilor fizice, după caz, în situaţia în care nu poate accesa sistemul informatic post tranzactionare.
  2. **Responsabilități**
     1. Să respecte prevederile din *Procedura privind constituirea, verificarea și utilizarea garanțiilor financiare pentru participarea la Piața pe de energie electrică Parcursul Zilei*;
     2. Să respecte prevederile din *Procedura privind încasările și plățile aferente tranzacțiilor pe Piața de energie electrică pe Parcursul Zilei*;
     3. Să respecte prevederile din *Procedura privind înregistrarea, suspendarea, revocarea/retragerea participanţilor la pieţele organizate de energie electrică (PZU și PPZ)*;
     4. Înainte de a participa la tranzacționare, să își însușească modul de funcționare a sistemului de tranzacționare;
     5. Să se asigure că dispune de garanţii disponibile suficiente pentru acoperirea intenţiilor de cumpărare, precum și a obligaţiilor de plată deja asumate conform *Procedurii privind constituirea, verificarea și utilizarea garanțiilor financiare pentru participarea la Piața de energie electrică pe Parcursul Zilei*;
     6. Să verifice dacă ofertele introduse pentru PPZ au fost încărcate în sistemul de tranzacţionare și, respectiv, dacă au fost validate și să verifice corectitudinea acestora;
     7. Să accepte ca angajamente ferme tranzacțiile specificate în Confirmările de tranzacţie corespunzătoare aferente tranzacţiilor pe PPZ;
     8. Să verifice accesul la modulele sistemului de tranzacționare, precum și la sistemul informatic post tranzactionare pe baza datelor de acces furnizate de OPEE de îndată ce le primesc;
     9. Să nu comunice datele de acces menționate anterior unor persoane neautorizate pentru tranzacţionare și să comunice datele de contact actualizate de îndată ce intervin modificări ale acestora; participantul la PPZ este direct responsabil pentru confidenţialitatea datelor de acces primite de la OPEM S.R.L. pentru accesarea platformei de tranzacţionare;
     10. Să își salveze în sistemul propriu Notele de decontare zilnice și Notificările fizice dacă este propriul PRE.

**B) PRE din care face parte un Participant la PPZ fără a fi participant la PPZ are următoarele drepturi și responsabilități**

* 1. **Drepturi**
     1. Să primească, la cerere, credențialele pentru conectarea la sistemul informatic post tranzactionare în vederea accesării Notificării Fizice create pe baza tranzactiilor aferente Participanţilor la PPZ pentru care şi-a asumat responsabilitatea echilibrării.
     2. Să fie anunţată prin canale de comunicație alternative (telefon, e-mail, website) în cazul întreruperii şi a reluării funcţionării sistemelor;
     3. Să solicite OPEE transmiterea Notificărilor fizice prin canale de comunicație alternative (e-mail), în situaţia în care nu poate accesa sistemul informatic post tranzactionare.
  2. **Responsabilități**
     1. Să nu comunice datele de acces la sistemul informatic post tranzacționare unor persoane neautorizate.
     2. Să își salveze în sistemul informatic propriu Notificările fizice ale PRE-ului.

**C) OPEM S.R.L. are următoarele drepturi și responsabilități:**

* 1. **Drepturi** 
     1. Să valideze ofertele de cumpărare introduse de participantul la PPZ şi să invalideze ofertele de cumpărare a căror valoare depăşeşte valoarea garanţiei de validare disponibile calculată conform *Procedurii privind constituirea, verificarea și utilizarea garanțiilor financiare pentru participarea la Piața de energie electrică pe Parcursul Zilei*.
     2. Să încaseze contravaloarea drepturilor nete de încasare, prevăzute în Notele de decontare zilnice prin transmiterea la Prestatorul de servicii de plată pentru Beneficiarul plății a ordinlor de plată de debitare directă aferente și să documenteze, lunar, încasarea drepturilor și plata obligaţiilor, de regularizare, în valoare egală, reciproce;
     3. Să solicite executarea scrisorii de garanție bancară în situația în care participantul la PPZ nu a asigurat disponibilităţile financiare necesare debitării contului său deschis la Prestatorul de servicii de plată pentru Plătitor.
  2. **Responsabilități**
     1. Să asigure un mediu de tranzacţionare în condiţii de corectitudine, obiectivitate, independenţă, echidistanţă, transparenţă şi nediscriminare în conformitate cu prevederile legislației primare și secundare aplicabile;
     2. Să asigure participanţilor la PPZ asistență operativă cu privire la utilizarea sistemului de tranzacţionare al PPZ;
     3. Să pună la dispoziţia participanţilor la PPZ instrucțiuni de utilizare a sistemului de tranzacționare și a sistemului post-tranzacționare şi să-i informeze în timp util asupra oricăror modificării aplicate acestora;
     4. Să valideze ofertele de vânzare/cumpărare introduse de către participantul la PPZ în conformitate cu prevederile procedurilor în vigoare;
     5. Să asigure notificarea automată a participantului la PPZ, prin intermediul sistemului de tranzacţionare, despre dezactivarea unei oferte pentru energie electrică;
     6. Să pună la dispoziţia participanţilor la PPZ care au introdus oferte pentru energie electrică pe PPZ, Confirmările de tranzacţii și Notele de decontare zilnice pentru tranzacţiile cu energie electrică realizate;
     7. Să pună la dispoziţia PRE-urilor care şi-au asumat responsabilitatea echilibrării pentru participanţii la PPZ Notificările fizice corespunzătoare.
     8. Să transmită, la OPE, Notificările fizice conținând schimburile bloc efectuate cu fiecare PRE pe fiecare interval de dispecerizare, aferente tranzacţiilor încheiate pe PPZ;
     9. Să anunțe participanții la PPZ prin mijloace alternative (e-mail, website) asupra întreruperii sistemului de tranzacționare în cazul situațiilor de funcționare defectuoasă sau de mentenanță programată conform prezentei Proceduri;
     10. Să publice şi să actualizeze pe pagina sa de website procedurile operaţionale aferente funcţionării PPZ;
     11. Să respecte confidenţialitatea informaţiilor cu privire la ofertele şi tranzacţiile pe PPZ ale participanţilor, cu excepţia acelor situaţii când, în baza legii, a unor reglementări sau a solicitării din partea unei instanţe de judecată investite sau autorităţi publice autorizate se solicită dezvăluirea de informaţii.

# ANEXA 1 – PRODUSE TRANZACȚIONABILE PE PPZ

***INFORMAȚII GENERALE DESPRE PRODUSE / OFERTARE / TRANZACȚIONARE***

|  |  |
| --- | --- |
| Tip tranzacționare | Corelare continuă |
| Zi de tranzacționare | Orice zi calendaristică considerată în ora locală |
| Interval de tranzacționare/livrare | Interval orar |
| Tipuri de oferte | Oferte orare, oferte bloc (definite de utilizator), oferte Iceberg, oferte corelate (pentru cazul de introducere a ofertelor in coș) |
| Oră deschidere tranzacționare (GOT – Gate Opening Time) | D în (D-1), ora 19:00 |
| Oră închidere tranzacționare (GCT – Gate Closure Time) | 90 minute înainte de începutul livrării |
| Program tranzacționare | În fiecare zi calendaristică |
| Monedă | MDL/MWh, cu două zecimale |
| Zonă de preț pentru ofertare/tranzacționare | 0 ÷ 9999 MDL/MWh |
| Granularitate ofertare pentru preț | 0,01 MDL/MWh |
| Granularitate ofertare pentru cantitate | 0,001 MW |
| Volum minim de ofertă | 0,001 MW |
| Volum maxim de ofertă | 999,000 MW |
| Preț încheiere tranzacții | Prețul ofertei existente în piață |
| Cantitate minimă vizibilă ofertă Iceberg | 5 MWh |
| Pas de preț (peak price delta)  (parametru opțional pentru variație ofertă de tip Iceberg) | Cumpărare: Delta ≤ 0[[1]](#footnote-1);  Vânzare: Delta1 ≥ 0 |
| Nr. maxim de intervale ofertă bloc | 30 intervale orare (cu posibilitate de trecere dincolo de miezul nopții) |

***INFORMAȚII SPECIFICE DESPRE PRODUSE***

|  |  |
| --- | --- |
| Numele produsului | Local\_Hour\_Power |
| Numele lung (indică data exactă de început și sfârșit a livrării raportat la timpul universal, UCT) | YYYYMMDD HH:MM-YYYYMMDD HH:MM |
| Numele scurt  (indică începutul și sfârșitul livrării din ziua respectivă – nume ce va fi vizibil în sistemul de tranzacționare) | HH-HH\_L |

1. Dacă o ofertă Iceberg are definit un pas de preț diferit de zero, atunci se vor realiza următoarele validări:

   - pasul de preț al ofertelor de cumpărare trebuie să fie mai mic sau egal cu zero;

   - pasul de preț al ofertelor de vânzare trebuie să fie mai mare sau egal cu zero. [↑](#footnote-ref-1)